Újra megjelent a madárinfluenza Pest vármegyében

A Nemzeti Élelmiszerlánc-biztonsági Hivatal (Nébih) laboratóriuma madárinfluenza vírus jelenlétét mutatta ki Pest vármegyében. Az érintett állomány felszámolása és a járványügyi nyomozás folyamatban van. A Nébih az országban továbbra is jelen lévő madárinfluenza vírusra való tekintettel szigorú járványügyi fegyelmet kér minden érintettől.

A Pest vármegyei Törtel településen található, nagyjából 1650 egyedet számláló tömőlúd telepen a megemelkedett elhullás és a jellegzetes idegrendszeri tünetek adtak okot a betegség gyanújára. Ezt a Nébih laboratóriuma igazolta a vírus H5N1 altípusának, elhullott állatokból történő kimutatásával.

Az érintett állomány felszámolása már a gyanú alapján megkezdődött. A járványügyi előírásoknak megfelelően a gazdaság körül kijelölték a 3 km sugarú védő-, valamint a 10 km sugarú felügyeleti (megfigyelési) körzetet.

A Nébih ismételten felhívja az állattartók figyelmét, hogy az országban továbbra is jelen lévő madárinfluenza vírus bárhol, így azokon a területeken is újra megjelenhet, ahol korábban már sikerült felszámolni a betegséget. A járványügyi fegyelem éppen ezért sehol sem lazulhat, hiszen a baromfitelepeket kizárólag a biológiai biztonsági intézkedések maradéktalan és következetes betartásával lehet minimálisra csökkenteni.

A madárinfluenzával kapcsolatban minden további információ elérhető a Nébih portál tematikus aloldalán: https://portal.nebih.gov.hu/madarinfluenza

Sajtókapcsolat:

* Nébih Sajtó
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/20406/ujra-megjelent-a-madarinfluenza-pest-varmegyeben/